Document ID: 32004D0102

Απόφαση της Επιτροπής
της 26ης Ιανουαρίου 2004
περί εγκρίσεως σχεδίων έκτακτης ανάγκης για την καταπολέμηση της γρίπης των ορνίθων και της ψευδοπανώλους των πτηνών
[κοινοποιηθείσα υπό τον αριθμό Ε(2004) 110]
(Κείμενο που παρουσιάζει ενδιαφέρον για τον ΕΟΧ)
(2004/102/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 17 παράγραφος 4,
την οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλους των πτηνών(3), όπως τροποποιήθηκε τελευταία από τον κανονισμό (ΕΚ) αριθ. 806/2003, και ιδίως το άρθρο 21 παράγραφος 4,
Εκτιμώντας τα ακόλουθα:
(1) H απόφαση 2000/680/ΕΚ της Επιτροπής, της 30ής Οκτωβρίου 2000, περί εγκρίσεως σχεδίων έκτακτης ανάγκης για την καταπολέμηση της γρίπης των ορνίθων και της ψευδοπανώλους των πτηνών(4), έχει τροποποιηθεί κατά τρόπο ουσιαστικό(5). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω απόφασης.
(2) Η γρίπη των ορνίθων και η ψευδοπανώλη των πτηνών είναι και οι δύο νόσοι που προσβάλλουν τα ορνιθοειδή.
(3) Τα κριτήρια προς εφαρμογή κατά την κατάρτιση σχεδίων έκτακτης ανάγκης για την καταπολέμηση της γρίπης των ορνίθων και της ψευδοπανώλους των πτηνών καθορίζονται αντιστοίχως στο παράρτημα VI της οδηγίας 92/40/ΕΟΚ και στο παράρτημα VII της οδηγίας 92/66/ΕΟΚ.
(4) Τα κριτήρια που παρατίθενται στα δυο προαναφερόμενα παραρτήματα είναι πανομοιότυπα.
(5) Τα μέτρα καταπολέμησης της νόσου που εφαρμόζονται σε περίπτωση κρουσμάτων γρίπης των ορνίθων ή ψευδοπανώλους των πτηνών ακολουθούν τις ίδιες αρχές και εμπλέκουν πτηνοτρόφους, φορείς εκμετάλλευσης σφαγείων και μονάδων τεμαχισμού και συσκευασίας, κτηνιάτρους εργαζόμενους επιτόπου και εργαστήρια διαγνώσεως. Ως εκ τούτου, υπάρχει δυνατότητα σύνταξης ενός σχεδίου έκτακτης ανάγκης που να καλύπτει συγχρόνως και τη γρίπη των ορνίθων και την ψευδοπανώλη των πτηνών.
(6) Τα κράτη μέλη έχουν υποβάλει προς έγκριση εθνικά σχέδια έκτακτης ανάγκης, όπου απαριθμούνται και εξειδικεύονται τα μέτρα προς εκτέλεση σε περίπτωση κρουσμάτων γρίπης των ορνίθων και ψευδοπανώλους των πτηνών.
(7) Ύστερα από εξέταση διαπιστώθηκε ότι τα ανωτέρω σχέδια πληρούν τα καθορισθέντα κριτήρια και επιτρέπουν την επίτευξη του επιθυμητού στόχου, υπό την προϋπόθεση ότι θα υλοποιηθούν στην πράξη.
(8) Τα κράτη μέλη εκπονούν μελέτες υποθετικών εξελίξεων και εκτελούν ασκήσεις προσομοιώσεων ώστε να διασφαλίσουν την αποτελεσματικότητα των σχεδίων.
(9) Τα κράτη μέλη υποχρεούνται να ενημερώνουν τα σχέδια σε τακτά διαστήματα.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τη τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνονται τα παρατιθέμενα στο παράρτημα Ι σχέδια έκτακτης ανάγκης για την καταπολέμηση της γρίπης των ορνίθων και της ψευδοπανώλους των πτηνών.
Άρθρο 2
Η απόφαση 2000/680/ΕΚ καταργείται.
Οι αναφορές στην καταργούμενη απόφαση θεωρούνται ότι γίνονται στη παρούσα απόφαση και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΙΙ.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 26 Ιανουαρίου 2004.

Labels: 0
18
17
6